Forseti Úkraínu sakar Rússa um að hafa skipulagt fjöldamorð á Donbas svæðinu í austurhluta landsins. Engu lifandi verði þyrmt. Þrír mánuðir eru í dag frá því að rússneska hernum var skipað að ráðast inn í Úkraínu.
Volodymyr Zelensky, forseti Úkraínu, sakar Rússa um að hafa skipulagt fjöldamorð á Donbas svæðinu í austurhluta Úkraínu. Árásir á austurhéruðin hafa verið hertar til muna. Lettnesk fréttaveita segir skiptar skoðanir um gang Úkraínustríðsins í innsta hring valdakerfisins í Moskvu. Rætt sé um að koma Pútín forseta frá völdum.
Þrír mánuðir eru í dag frá því að Pútín skipaði rússneska hernum að ráðast inn í Úkraínu. Volodymyr Zelensky forseti sagði í sjónvarpsávarpi seint í gærkvöld að frá 24. febrúar hafi Rússar gert 1.474 flugskeytaárásir á Úkraínu og 2.275 árásir með annars konar skeytum, aðallega á almenna borgara. Loftárásir úr orrustuþotum og þyrlum væru fleiri en þrjú þúsund.
Forsetinn sagði að hörðustu árásirnar um þessar mundir væru á Donbas svæðið, einkum Bakhmut, Popasna og Severdonetsk.
Zelensky sakaði Rússa um að hafa fyrirskipað fjöldamorð á Donbas svæðinu. Engu lifandi skyldi þyrmt. Enginn sagði hann að hefði nokkru sinni eyðilagt jafn mikið í Donbas og rússneski herinn gerði nú.
Lettneska fréttaveitan Meduza hefur í dag eftir heimildum í innsta hring stjórnkerfisins í Kreml að þar á bæ sé farið að ræða um að koma Pútín forseta frá völdum. Sumir séu andvígir Úkraínustríðinu, öðrum þyki ekki nógu vel ganga. Að sögn fréttaveitunnar er byrjað að velta fyrir sér arftaka Pútíns. Þar beri hæst Sergei Sobyanin, borgarstjóra í Moskvu, Dmitry Medvedev, fyrrverandi forseta og forsætisráðherra, og Sergei Kiriyenko, náinn samstarfsmann og ráðgjafa forsetans.
Forseti Úkraínu sakar Rússa um að hafa skipulagt fjöldamorð á Donbas-svæðinu í austurhluta landsins. Þrír mánuðir eru í dag frá því innrás Rússa hófst. 